Борис Младенов-Young
След дългогодишна служба…

chitanka.info

След дългогодишна служба

Нане-Ване карта взе

за почивка в къмпинг „Дружба“

и замина на море.

Но случайно се намери

сред един нудистки плаж;

гледа, мига и се звери,

сън ли е или мираж!

Същества от двата пола

без стеснение и срам

плът припичат чисто гола —

ах, какъв резил голям!

И от тяхните редици

се разнася божа реч,

реч на всякакви езици,

реч от близо и далеч.

Тихи, кротки, безтелесни

в музика се реят те

като ангели небесни

от задгробни светове.

Пита той девойче младо:

„Раят ли е този кът?“

„Не! Нудисти сме ний, дядо,

като теб от кръв и плът.“

Гледа Нане и се чуди,

боже мой, какъв морал!

Луди ли са тези нуди

или той е полудял!

София — 1984 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.